TWZ รุกเจาะกลุ่มลูกค้าองค์กร ผุดแอพ “Works” เพิ่มศักยภาพงาน HR มั่นใจโกยรายได้ปีละ 20 ลบ.
TWZ รุกเจาะกลุ่มลูกค้าองค์กร ผุดแอพ “Works” เพิ่มศักยภาพงาน HR มั่นใจโกยรายได้ปีละ 20 ลบ.
31 ม.ค. 2562

นายกิตติพงศ์ กิตติภัสสร รองกรรมการผู้จัดการ บริษัท ทีดับบลิวแซด คอร์ปอเรชั่น จำกัด (มหาชน) หรือ TWZ เปิดเผยว่า บริษัทได้เดินหน้าต่อยอดความเป็นผู้นำในธุรกิจสื่อสารโทรคมนาคม ซึ่งเป็นธุรกิจหลักของบริษัทฯ ด้วยการนำเสนอบริการใหม่ที่จะสามารถขยายขอบเขตในการสร้างรายได้ให้กับธุรกิจ นอกเหนือไปจากการจำหน่ายโทรศัพท์มือถือและอุปกรณ์เสริมหรือ Accessories ต่างๆ
โดยล่าสุด บริษัทฯ ได้พัฒนาแอปพลิเคชั่น Works ซึ่งเป็นระบบการจัดการด้านเวลาทำงานของพนักงาน ตลอดจนการคิดค่าแรงต่างๆ ผ่านแอพบนมือถือโดยมีระบบการจัดข้อมูลสำหรับ HR ผ่านทางเว็บไซต์ ซึ่งทำให้ง่ายต่อการจัดการบริหารงานบุคคล ช่วยลดค่าใช้จ่ายอุปกรณ์และค่าดูแลรักษาระบบ โดยในอนาคตจะพัฒนาไปถึงการคิดคำนวณภาษี
“เรามองเห็นการเปลี่ยนแปลงของรูปแบบการทำงานในปัจจุบัน ซึ่งพนักงานอาจจะไม่ได้อยู่ประจำออฟฟิศตลอดเวลา แต่ต้องออกไปทำงานนอกสถานที่ หรือไปประจำตามห้างสรรพสินค้าต่างๆ ซึ่งหลายๆ ครั้ง องค์กรก็มักจะพบอุปสรรคในการตรวจสอบว่า พนักงานเข้าประจำจุดที่ต้องทำงานแล้วหรือยัง ขณะที่พนักงานก็อาจจะพบอุปสรรคในการรายงานข้อมูลกลับมายังออฟฟิศ
รวมถึงองค์กรที่มีสาขา ที่มีปัญหาและความยุ่งยากเรื่องการสลับเวรประจำสาขา หรือสลับกะพนักงาน หรือการทำงานล่วงเวลา การพัฒนาบริการจัดการด้านเวลาทำงานผ่านมือถือด้วยแอปพลิเคชั่น “Works” ที่ TWZ พัฒนาขึ้นมา จะทำให้ปัญหาดังกล่าวหมดไป ไม่ว่าจะเป็นองค์กรขนาดเล็กหรือขนาดใหญ่ โดยสามารถใช้ได้ทั้งระบบ Android และ iOS” นายกิตติพงศ์ กล่าว
ทั้งนี้ นอกจากการทำงานของแอปพลิเคชั่นดังกล่าว จะช่วยเพิ่มประสิทธิภาพการทำงานของพนักงานได้สูงสุดแล้วยัง ประหยัดเวลาให้ฝ่ายบริหารงานบุคคลหรือผู้บริหารองค์กรตรวจสอบเวลาทำงานได้อย่างแม่นยำ รวมถึงคำนวณค่าตอบแทนในเวลาและนอกเวลางานผ่านระบบ Payroll ได้ด้วย โดยข้อมูลต่างๆจะเก็บเข้าสู่ Cloud ปลอดภัยด้วยระบบป้องกันขั้นสูง ตลอดจนฝ่ายบริหารงานบุคคลสามารถออกระเบียบการจัดการหลังบ้านเพื่อควบคุมและออกรายงานให้กับผู้บริหารไปวิเคราะห์ต่อไป
นายกิตติพงศ์  กล่าวอีกว่า ขณะนี้ TWZ ได้เจรจากับหลายองค์กร ซึ่งเป็นลูกค้ากลุ่มเป้าหมาย โดยอยู่ในขั้นตอนของการทดลองใช้งาน ซึ่งปรากฏว่าได้รับเสียงตอบรับที่ดีมาก ทำให้บริษัทฯ มั่นใจว่า การรุกให้บริการแอปพลิเคชั่นบนมือถือจะเป็นอีกหนึ่งธุรกิจที่สร้างรายได้ให้กับ TWZ
โดยในส่วนของแอปพลิเคชั่น “Works” นั้น ขณะนี้ตั้งเป้าว่าจะสร้างรายได้ให้กับบริษัทฯ เพิ่มขึ้นประมาณปีละ 20 ล้านบาท และหลังจากนี้บริษัทฯ ยังมีแผนพัฒนาแอปพลิเคชั่นอื่นๆ รวมถึงได้วางแผนการทำตลาดด้วยการจัดโปรโมชั่นขายคู่กับโทรศัพท์มือถือแบรนด์ TWZ ซึ่งเชื่อว่าจะสามารถสร้างยอดขายให้กับบริษัทฯ ได้อีกทางหนึ่งด้วย